Demîrtaş Banga Hilbijartinên Pêşdem li Tirkîyê Dike
Demîrtaş bang li welatîyên dike û dibêje ku di destê wan de ye ku rewşê rast bikin
Sîyasetvanê Kurd yê zindankirî Selahattîn Demîrtaş îro Înê derbarê rewşa aborî ya Tirkîyê got ku hikûmet bi zanebûn nirxê lîrayê nizim dike. "Hikûmet bi zanebûn nirxê lîrayê dadixe da ku bîyanî bikaribin dewlemendîyên binerd û sererd yên Tirkîyê, keda karker û cotkaran bikirin," Demîrtaş li ser Twitter'ê got. Wî îdia kir ku hikûmeta Tirkîyê armanc dike ku hin diravên biyanî bîne nava welat. "Navê vê yekê firtona welat e û neteweperestên Tirk vî karî dikin. Bi mîlyonan hemwelatî ewqas xizan in ku jibo nanê erzan bi saetan di rêzan de disekinin,” Demîrtaş got. Hevserokê berê yê Partîya Demokratîk ya Gelan (HDP) Demîrtaş bi pirseke bal kişand ser rewşa hemwelatîyan. "Civaka Tirkîyê bo ku vê rewşê heq bike, ji bilî ku di hilbijartinên borî de bi piranî dengê xwe bide kesekî xelet, çi kiriye?,“ Demîrtaş pirsî. Wî di peyama xwe de bo çareserîyê banga hilbijartinên pêşdem kir. "Tirkîye ne welatekî feqîr e, ew tenê pir xirab tê rêvebirin. Di destê we de ye ku hun vê rewşê rast bikin. Tiştê demûdest ku hun dikarin bikin ev e ku hûn daxwaza hilbijartinê bikin û li ser sindoqan dersê bidin kesên ku welat difroşin. Piştre, hûnê şaş bimînin ka rewş çiqas zû baştir dibin, “ Demîrtaş got.